ЦIыхубэ транспорткIэ зекIуэхэм папщIэ
Куэд дэмыкIыу Налшык къыщагъэсэбэпу хуежьэнущ цIыхубэ транспортым щхьэкIэ къагупсыса «Тройка» картэр.
А билет лIэужьыгъуэр ди къалэм щыгъэлэжьэным теухуауэ зэгурыIуэныгъэ зэраухылIащ Москварэ Налшыкрэ. Абы нэхъ тынш ищIынущ цIыхубэ транспорткIэ зекIуэхэм я Iуэхур. Къапщтэмэ, я гъуэгупщIэр нэхъ мащIэ хъунущ, хуэгъэкIуатэ щыIэнущ, зэтраублэнущ гъуэгупщIэр электроннэу зэрат Iэмал, къалэм дэт цIыхубэ транспортхэм я зэблэкIыгъуэхэр тынш ящIынущ.
«Тройка»-м техьэмэ, республикэм къакIуэ зыгъэпсэхуакIуэхэр гугъу ехьынукъым гъуэгупщIэр щаткIэ, ар электронэу щытынущи. А зэхъуэкIыныгъэхэм тещIыхьауэ, цIыхубэ транспортыр гъуэгу уасэ зэратыну терминалхэмкIэ къызэрагъэпэщащ.

НАФIЭДЗ Мухьэмэд.
